作者:京鏜
標題:賀新郎
內容:試與姮娥語。問因何、年年此夜，月明如許。萬頃熔成銀世界，是處玉壺風露。又豈比、尋常三五。變化乾坤同一色，覺星躔、斗柄皆回互。須要我，共分付。平生腳踏紅塵處。漫紛紛、雞蟲厚薄，燕鴻來去。只有嬋娟多情在，依舊當時雅素。空自嘆、歸心難住。留取清光岷江畔，照扁舟、送我章江路。頻引滿，莫匆遽。